BROCK พุ่งกระฉูด 14% รับปลดล็อก LTV กระตุ้นยอดขายอสังหาฯ-ลุ้นงบ Q3 โตต่อเนื่อง
BROCK พุ่งกระฉูด 14% รับปลดล็อก LTV กระตุ้นยอดขายอสังหาฯ-ลุ้นงบไตรมาส 3 โตเด่นต่อเนื่อง
BROCK พุ่งกระฉูด 14% รับปลดล็อก LTV กระตุ้นยอดขายอสังหาฯ-ลุ้นงบไตรมาส 3 โตเด่นต่อเนื่อง
29 ต.ค. 2564

ผู้สื่อข่าวรายงานว่า วันนี้(29ต.ค.64)ราคาหุ้นบริษัท บ้านร็อคการ์เด้น จำกัด (มหาชน)  หรือ BROCK ณ เวลา 10:51 น. อยู่ที่ระดับ 2.88 บาท บวก 0.36 บาท หรือ 14.29% ด้วยมูลค่าซื้อขาย 67.40 ล้านบาท โดยราคาหุ้นนิวไฮรอบ 3 ปี 9 เดือน โดยเทียบตั้งแต่หุ้นยืนที่ระดับ 2.80 บาท เมื่อวันที่ 30 ม.ค. 2561

ด้านผลการดำเนินงานไตรมาส 2/2564 อยู่ที่ 14.57 ล้านบาท เพิ่มขึ้นจากไตรมาส 2/2563 อยู่ที่ 4.35 ล้านบาท ส่วน 6 เดือนแรกปี 2564 อยู่ที่ 22.76 ล้านบาท เพิ่มขึ้นจากช่วงเดียวกันของปีก่อนอยู่ที่ 8.29 ล้านบาท  คาดงบไตรมาส 3 โตเด่นต่อเนื่อง
อนึ่ง BROCK ดำเนินธุรกิจพัฒนาอสังหาริมทรัพย์ประเภทบ้านจัดสรรเพื่อจำหน่าย ในกรุงเทพมหานคร ภูเก็ตและสมุทรปราการ
ด้านKrungthai COMPASS ธนาคารกรุงไทย ระบุว่า คาดการผ่อนคลาย LTV ในครั้งนี้มีโอกาสกระตุ้นมูลค่าตลาดที่อยู่อาศัยในกรุงเทพฯ และปริมณฑลได้มากสุดราว 45,000 ล้านบาท คิดเป็น Upside สูงสุด 7% ส่งผลให้มูลค่าโอนกรรมสิทธิ์ที่อยู่อาศัยในกรุงเทพฯ และปริมณฑลสำหรับปี 2565 มีแนวโน้มสูงขึ้นจาก 646,000 ล้านบาทในกรณี Baseline ขึ้นไปอยู่ที่ 691,000 ล้านบาท
อย่างไรก็ดี หนี้ครัวเรือนที่อยู่ในระดับสูงจะยังเป็นปัจจัยกดดันสำคัญต่อการกู้ซื้อที่อยู่อาศัยของผู้บริโภค และอาจทำให้ Upside ต่ำกว่ามูลค่าที่ประเมินได้ความเชื่อมั่นของผู้พัฒนาที่อยู่อาศัยมีแนวโน้มสูงขึ้นจากการผ่อนคลายเกณฑ์ LTV ซึ่งนับเป็นปัจจัยบวกต่อเนื่องจากข่าวความคืบหน้าของมาตรการกระตุ้นกำลังซื้ออสังหาฯ ของชาวต่างชาติ
ทั้งนี้ คาดว่าความเชื่อมั่นที่สูงขึ้น จะส่งผลให้ผู้พัฒนาลงทุนเปิดโครงการใหม่มากขึ้น โดยคาดว่ายูนิตเปิดใหม่ในกรุงเทพฯ และปริมณฑลในปี 2565 จะขยายตัว 41%YoY มาอยู่ที่ 65,000 ยูนิต และ 55-60% ของยูนิตเปิดใหม่จะเน้นไปที่บ้านจัดสรรที่สามารถสร้างเสร็จภายในปี เพื่อให้ผู้บริโภคได้รับประโยชน์จากการผ่อนคลายเกณฑ์ LTV มากที่สุด
โดยเมื่อวันที่ 21 ต.ค. 2021 ธปท. ได้แถลงมาตรการผ่อนคลายหลักเกณฑ์การกำกับดูแลสินเชื่อเพื่อที่อยู่อาศัย และสินเชื่ออื่นที่เกี่ยวเนื่อง (LTV) ให้ผู้ซื้อที่อยู่อาศัยสามารถกู้ได้เต็มหลักประกันในทุกสัญญา เป็นการชั่วคราว โดยสาระสำคัญของการผ่อนคลาย LTV ในครั้งนี้ คือ การกำหนดให้เพดานอัตราส่วนเงินให้สินเชื่อต่อมูลค่าหลักประกัน (LTV Ratio) เป็น 100%
สำหรับการกู้ซื้อที่อยู่อาศัยมูลค่า 10 ล้านบาทในสัญญาที่ 2 เป็นต้นไป และที่อยู่อาศัยมูลค่าตั้งแต่ 10 ล้านบาท ในสัญญาที่ 1 เป็นต้นไป ส่งผลให้ผู้ซื้อที่อยู่อาศัยสามารถกู้ได้เต็มมูลค่าหลักประกัน จากเดิมที่ต้องวางเงินดาวน์ 10-30% ของมูลค่าที่อยู่อาศัย (ตารางที่ 1) อย่างไรก็ดี ธปท. ระบุว่าการผ่อนคลาย LTV ในครั้งนี้จะมีผลเพียงชั่วคราวสำหรับสัญญาเงินกู้ที่ทำสัญญาตั้งแต่วันที่ 20 ตุลาคม 2021 ถึงวันที่ 31 ธันวาคม 2022 เท่านั้น